**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2023. január 20.-i rendkívüli, nyílt képviselő-testületi üléséről***

**J E G Y Z Ő K Ö N Y V**

Készült: 2023. január 20-án Kerecsend Község Önkormányzata Képviselő-testületének rendkívüli képviselő-testületi ülésén (Kerecsend, Fő u. 55., 16:00 óra)

***Jelen vannak:***

Sári László polgármester

dr. Szász Kata jegyző

Forgácsné Román Rita alpolgármester

Suha József alpolgármester

Fónad István képviselő

Prokaj Milán képviselő

Nagy Ferenc képviselő

**Az ülésen elfogadott rendeletek:**

|  |  |
| --- | --- |
| 1/2023 (I.20.) | Kerecsend Község Önkormányzata Képviselő-testületének  1/2023. (I.20.) önkormányzati rendelete  a szociális célú tűzifa támogatásról |

*A jegyzőkönyv 3-8.-ig számozott oldalt tartalmaz.*

*NAPIRENDEK*

1. Kerecsend Község Önkormányzata Képviselő-testületének a szociális célú tűzifa támogatásról szóló rendelete javaslat

előadó: dr. Szász Kata jegyző

**Sári László polgármester**

Köszöntök mindenkit a mai rendkívüli testületi-ülésünkön. Megállapítom, hogy határozatképesek vagyunk. Ugye előre jeleztem, hogy úgy látszik olyan mennyiségű fa érkezik, hogy bízhatunk abban, hogy be tudjuk fejezni normálisan a kiosztást. Így a rendelettervezetben levő határidőket nehéz lett volna úgy megszabni, hogy nem látjuk, mikor érkezik meg a fa. Amit még fontosnak tartok elmondani, hogy írtunk egy levelet az Irányító Hatóság felé – mert ugye a pályázati kiírásba az szerepel, hogy február 15-ig ki kell osztani a fát – amikor megírtuk, míg nem álltunk ilyen jól, most már 240 m3 itt van a 373 m3-ből – azért kértünk egy kis engedményt, erre választ még nem kaptunk. A héten küldtük el ezt a levelet. Mindenki megkapta a rendelettervezetet. Van sok olyan elem benne, amit – miután elkezdtünk jobban számolgatni – nyugodtan ki is vehetünk. Átszámoltunk, a lakhatási és gyermekvédelmi támogatottak összesen 190 fő lesz, ha az összes 70 év feletti nyugdíjast számoljuk, akkor összesen marad legalább 110-120 m3, amit az egyéb felsorolt pontokba lehet kiosztani. Amikor a tervezetet készítettük én javasoltam, hogy tegyünk bele összeghatárokat, de miután ehhez mindenkitől kérnünk kellene jövedelem igazolást, az annyira lelassítani az adminisztrációt, hogy nem haladna a határozatok elkészítése sem. Nyilván ezek az összeghatárok a kérelem tervezetet is érinteni fogják, így abból is kikerülhet. Ami korábban benne volt, hogy aki nem gázzal fűt, annyit hagyjunk benne. Ez is egy javaslat, aztán erről is dönthetünk. Tehát nekem az a javaslatom, hogy az összeghatárok kivehetjük. Illetve ebbe a változatban már úgy van benne, hogy a lakhatási vagy gyermekvédelmi támogatásban részesülő személy, meg a lakcím, háztartással kapcsolatban volt korábban félreértés, de úgy gondolom minden a helyére került. Nem tudom, hogy ez a „nem gázzal fűtök” legyen, vagy ne legyen?

**Forgácsné Román Rita alpolgármester**

A 70 éven felüliek jövedelem határ nélkül mindenki fog kapni?

**dr. Szász Kata jegyző**

Akkor, ha a kivesszük az összeghatárt, akkor a saját nyilvántartásainkból állapítjuk meg?

**Sári László polgármester**

Az ő esetükben kérelemre indul. Az 1. pont szerintiek kapták meg alanyi jogon, a többi pont alá esők esetén kérelmet kell beadni.

**Prokaj Milán képviselő**

Nekem is az lett volna a módosító javaslatom, hogy a 70 éven felüliek összeghatár nélkül kapjanak. Ez nem lehet kérdés szerintem.

**Sári László polgármester**

A kérdés még, hogy aki nem az 1. pontban szerepel, hanem kérelmet kell beadni, ott szerepeljen-e, hogy gázzal fűt-e vagy nem?

**dr. Szász Kata jegyző**

Amivel szeretném kiegészíteni, hogy akinek tartós betegsége van, annak előírtuk, hogy a házi orvosától vagy a szakorvosától hozzon egy igazolást, hogy milyen betegsége van. Úgy gondolom valamilyen igazolás legyen a kérelem mellett, hogy ő valóban tartós beteg. De nyilván a képviselő-testület vitatja meg.

**Forgácsné Román Rita alpolgármester**

Igen, persze.

**Nagy Ferenc képviselő**

Elég lenne olyan igazolás is, amit itt a házi orvos állít ki, hogy milyen betegsége van a kérelmezőnek. Mert ennyi erővel mindenki mondhatná, hogy tartós beteg.

**Sári László polgármester**

Nehéz dolog ez, mert nem sok időnk van és február 15-ig ezt ki kell osztani.

**Suha József alpolgármester**

Ha 1-2 hét múlva kapja meg a beteg az igazolást, akkor nem tudja a kérelmét beadni. Szerintem ne kérjünk ilyen igazolást.

**Sári László polgármester**

A döntés jogszerűségét próbálom nézni most.

**Forgácsné Román Rita alpolgármester**

Aki tartós beteg, annak úgyis van papírja.

**dr. Szász Kata jegyző**

Az szerepel a tervezetben, hogy háziorvosi vagy szakorvosi igazolás szükséges.

**Suha József alpolgármester**

Abban az esetben ahol a gyermek a tartós beteg, akkor ott a szülőnek kell arról igazolás, hogy a gyereke beteg, nem ő?

**dr. Szász Kata jegyző**

Az nincs benne, hogy mindenképp felnőttnek kell lennie, kérheti a gyerek is igazából.

**Prokaj Milán képviselő**

Ha egy háztartáson belül behoz egy igazolást, akkor rendbe van, ennyi az egésznek a lényege.

**dr. Szász Kata jegyző**

Úgy szerepel, hogy lakóingatlanonként 1 személy. Illetve a 2.pont kérelmeit a képviselő-testület bírája el, itt lesznek ezek a kérelmek, át lehet nézni őket.

**Sári László polgármester**

Kérdés van-e ezzel kapcsolatban?

**Nagy Ferenc képviselő**

Azt mondtad, hogy február 15-ig kell megoldani a kiszállítást. Nem húzhatjuk el?

**Sári László polgármester**

Nem tudjuk. Adtunk be kérelmet.

**dr. Szász Kata jegyző**

Beadtuk a kérelmet, egyelőre még válasz nem érkezett. Kértük a támogatói okirat módosítását.

**Nagy Ferenc képviselő**

Csak egy autó van a platós, és 2 m3 fa kb. 18-20 mázsa. Azt javasolnám még, hogy ne tolassunk be sehová, ez rengeteg időt elvesz.

**Forgácsné Román Rita alpolgármester**

Előzzük már meg a félreértéseket azzal, hogy írunk egy ilyen levelet, hogy most arra, hogy betolatva az udvarra, kertbe arra most nincs lehetőség.

**Sári László polgármester**

Úgy gondolom első körben akkor ezt az értesítést a facebookra kellene kitenni.

**Suha József alpolgármester**

Úgy is lehet csinálni, hogy aki meg tudja oldani fogad kocsit és kimegy és elhozza a fát.

**Sári László polgármester**

Ez megoldható.

Amennyiben a rendelet a módosításokkal elfogadható, kérem, szavazzunk. Névszerinti szavazást kérek.

Sári László igen

Forgácsné Román Rita igen

Fónad István igen

Prokaj Milán igen

Nagy Ferenc igen

Suha József igen

*A képviselő testület egyhangú név szerinti szavazással (hat igen szavazattal) az alábbi rendeletmódosítást fogadta el:*

**Kerecsend Község Önkormányzata Képviselő-testületének**

**1/2023. (I.20.) önkormányzati rendelete**

**a szociális célú tűzifa támogatásról**

**Sári László polgármester**

Köszönöm a mai munkát, az ülést bezárom.

kmf.

Sári László dr. Szász Kata

polgármester jegyző